CRA N°63

FIVORIAMBE

FILOHA: Ramatoa RAZANAMAHASOA Christine Harijaona

MPITANTSORATRA: - Ramatoa RAHELIHANTA Jocelyne

                                    - Andriamatoa RASOLONJATOVO Honoré

FOTOANA: Alakamisy 28 Mey 2020 tamin’ny 10 ora sy 45 minitra, maraina.
FANDAHARAM-POTOANA: Tatitra mikasika ny fandaharanasa ataon’Andriamatoa isany:
- Praiminisitra Lehiben’ny Governemanta;

- Minisitry ny Fiarovam-pirenena;

- Mpitahiry ny Kasem-panjakana, Minisitry ny Fitsarana;

- Minisitry ny Filaminam-bahoaka;

- Sekreteram-panjakana eo anivon’ny Minisiteran’ny Fiarovam-pirenena Miadidy ny Zandariamam-pirenena.
Nitohy ny Alakamisy 28 Mey 2020 tamin’ny 10 ora sy 45 minitra, maraina, ny fivorian’ny Antenimierampirenena. Ramatoa RAZANAMAHASOA Christine Harijaona, Filohan’ny Antenimierampirenena no nitarika izany.

Rehefa avy niarahaba ny mpivory, Ramatoa Filoha, niangavy ny Mpitantsoratra mba hanao ny fiantsoana ny anaranan’ireo Solombavambahoaka tonga manatrika izao fotoam-pivoriana izao. Ramatoa RAHELIHANTA Jocelyne, Filoha Lefitry ny Antenimierampirenena, voafidy tao Antsiranana no natanteraka izany ka samy nanonona ny laharany sy ny Anarany ny rehetra ho mari-pahatongavana.
Taorian’izay, nilaza ny fandaharam-potoana, Ramatoa Filoha, izay miompana tanteraka amin’ny tatitry ny Governemanta momba ny fandaharanasany ary ny famaliana ireo fanontaniana napetraky ny Solombavambahoaka tamin’ny 26 Mey 2020 lasa teo.
Ireto avy ireo Mpikambana ao amin’ny Governemanta hanatanteraka izany:
- Andriamatoa NTSAY Christian, Praiminisitra Lehiben’ny Governemanta;

- Andriamatoa RAKOTONIRINA Léon Jean Richard, Minisitry Fiarovam-pirenena;

- Andriamatoa ANDRIAMAHEFARIVO Johnny Richard, Mpitahiry ny Kasem-panjakana, Minisitry ny Fitsarana;

- Andriamatoa RAFANOMEZANTSOA, Minisitry ny Filaminam-bahoaka;

- Andriamatoa RAVALOMANANA Richard, Sekreteram-panjakana eo anivon’ny Minisiteran’ny Fiarovam-pirenena Miadidy ny Zandariamam-pirenena.
Rehefa izany, niangavy ny Mpitantsoratra, Ramatoa Filoha, mba hamaky ny andininy faha-101 ao amin’ny Lalàmpanorenana sy ny andininy faha-169 andalana faha-2 ao amin’ny Fitisipika Anaty mifehy ny Antenimierampirenena, ka Ramatoa RAHELIHANTA Jocelyne hatrany no nanatanteraka izany, izay mivaky toy izao:
Andininy faha-101 ao amin’ny Lalàmpanorenana isaky ny fivoriana ara-potoana voalohany, hanoloran’ny Governemanta amin’ny Antenimierampirenena ny tatitra momba ny fanatanterahana ny fandaharanasany, raha ny adihevitra mikasika ny asan’ny Governemanta sy ny fanombanany ny politikam-panjakana ny fanolorana.
Andininy faha-169 andalana faha-2 ao amin’ny Fitisipika Anaty mifehy ny Antenimierampirenena araka ny andininy faha-101 ao amin’ny Lalàmpanorenana, ny Governemanta no manolotra amin’ny Antenimierampirenena ny tatitra isan-taona momba ny fanatanterahana ny fandaharanasany arahina adihevitra izany fanolorana izany.
Taorian’izay, nanao satroka Andriamatoa ANDRIAMIATRIKARIVO Tiana James Pierrot fa tokony hovahana ny lalana miroso atỳ Ivato, satria maro ireo Solombavambahoaka te-hanatrika izao fivoriana izao saingy tsy afa-manoatra noho ny sakana ara-pahasalamana misy eto amintsika.
Niangavy ny Tomponandraikitra voakasik’izany avy hatrany, Ramatoa Filoha, hanome ny baiko ny olony tsy hisian’ny sakana ho an’ireo Solombavambahoaka mba ahafahany miatrika ity fivoriana ity.

Rehefa izany, mbola nanome toromarika ny Solombavambahoaka sy ny Mpikambana ao amin’ny Governemanta, Ramatoa Filoha, fa omena 15 minitra avy ny Praiminisitra sy ny Minisitra rehetra voakasika mba hitondrany ny tatitry ny fandaharanasany, ary 15 minitra hafa ihany koa hamaliany ny fanontaniana napetraky ny Solombavambahoaka tamin’ny 26 Mey 2020, farany teo. Nambarany ihany koa fa 5 minitra no fe-potoana ho an’ireo Solombavambahoaka hametrahan’izy ireo fanontaniana mikasika ny tatitra hataon’ny Governemanta. Nanamarika, Ramatoa Filoha, fa raha toa misy fanontaniana tsy voavaly ao anatin’ireo fotoana ireo dia ho valian’ny Mpikambana ao amin’ny Governemanta afaka herinandro izany.
Taorian’izany, nomen-dRamatoa Filoha, an’Andriamatoa NTSAY Christian, Praiminisitra Lehiben’ny Governemanta ny fitenenana hitondrany ny tatitra sy ny valim-panontanian’ireo Solombavambahoaka napetraka taminy.
Nambaran’Andriamatoa Praiminisitra Lehiben’ny Governemanta fa fanajana ny andininy faha-101 ao amin’ny Lalàmpanorenana tokoa no hitondrany izao tatitra mikasika ny fandaharanasan’ny Governemanta izao.

Teo am-boalohany, araka ny fanapahana nataon’ny Solombavambahoaka dia mbola hiverina ny tenany sy ireo Minisitra rehetra miisa 24 mianadahy mandrafitra ny Govenemanta, amin’ny Talata 9 Jona 2020 ho avy izao no hitondrany amin’ny antsipirihany momba ny tatitry ny asa vitan’izy ireo.

Rehefa izany, nambarany fa efa nentina teto anivon’ny Antenimierampirenena ny mikasika ny Politika Ankapoben’ny Fanjakana, izay ahitana ny lalan-kizorana rehetra amin’ity fitondrana misy eto amintsika ity. Toy izany, ny fanatsarana ny lafiny fitantanana an-kapobeny, ara-tsosialy, ara-toekarena indrindra fa ny fampandrosoana ara-tontolo iainana, koa noho izany; mila fomba fijery mahitsy sy fahamatoranana araka ny tokony ho izy izany indrindra ny ady amin’ny kolikoly amin’ny maha tany tan-dalàna antsika eto Madagasikara.
Niainga tamin’ny vinan’ny Filohan’ny Repoblika ny taona 2018 izany, ka nolanian’ny vahoaka Malagasy; ary napetraka ny 19 Janoary 2019, noho izany, hapetraka isaky ny Distrika miisa 119 ny fivelarana sy ny fampandrosoana an’i Madagasikara na dia eo aza ny fahamehana ara-pahasalamana misy eto amintsika amin’izao fotoana izao. Tafiditra ao anatin’izany ny fametrahana ny rafitra sy fototra an-kapobeny, indrindra ny fisian’ny vavan’asa maro samihafa ka mibahan-toerana ny fahasalamana, momba ny rano fisotro madio, ny fanabeazana sy ny fampianarana ambony, ny lalana, ny angovo, ny teknolojia ara-telefaonina ary ny fotodrafitrasa maro samihafa.
Noho izay lafiny fahamehana ara-pahasalamana izay, mbola tsy tonga eto anatrehantsika ny LFR na “Loi de Finances Rectificative” taona 2020, na izany anefa, manome fankaherezana anareo izahay fa hanao fandinihana lalanina sy hijery ny pitsopitsony rehetra mikasika an’io volavolan-dalàna io satria vao omaly tao anatin’ny Filankevitry ny Minisitra mbola izany hatrany no adihevitra natao tany.
Hitondra fanampim-panazavana momba ny “Plan Emergence de Madagascar”, taona 2019 hatramin’ny taona 2023 eto aminareo ihany koa ny tenako, na dia eo aza ireo miteny hoe “Plan de Medication” ve, sy ny fanontaniana manao hoe aiza ny “Plan de Relance Economique”. Ambarako aminareo fa efa voavolavola io “Plan Emergence de Madagascar” io ka Andriamatoa Filohan’ny Repoblika no hitarika sy hitady ny fomba rehetra hatafavoaka izany amin’ny fomba ofisialy, na eo aza ny ady atao amin’ny valanaretina “Covid-19”. Voatery hanova ny andininy sasan-tsany ao anatin’io LFR io isika satria miova arak’izany ihany koa ny “cadrage budgetaire”. Fantatsika fa ny “Loi de Finances Initiale” taona 2019, tokony hiakatra ho 5% ny harin-karena faobe, ankehitriny anefa lasa latsaka ho 3% izany noho ny fidirana ao anatin’ny “recession”-ny toekarena era-tany.
Niainga avy amin’ny lesona noho ny fisian’ny krizy ara-ekonomika sy ara-politika tamin’ny taona 2008 isika eto Madagasikara, ka hametraka ny “stabilité monétaires et stabilité financières” ary hanitsy izany.
Hametraka ny “Plan Multi-sectoriel d’Urgence” ao anatin’ny fotoana fohy ihany koa ny Governemanta hiatrehana ny olana ara-toekarena sy ara-tsosialy misy eto amintsika. Noho izany, tsy “Plan d’Urgence” fotsiny ihany no hatrehintsika fa eo koa ny lafiny ara-tsosialy sy ny lafiny ara-toekarena amin’izao fahamehana ara-pahasalamana misy eto amintsika izao.
Tsy hadino ihany koa ny “Plan de Relance” izay tsy miompana amin’ny lafiny ara-toekarena fotsiny ihany fa ahitana ny “Plan Multi-sectoriel de Relance” sy ny “Plan Multi-sectoriel d’Urgence” ka hidirantsika lalina izany rehefa voafehy ny fahamehana ary atao misandrahaka amin’ny lafiny sosialy sy ny tontolo iainana. Ambarako aminareo etoana izany fa tsy misy izany “Plan de Medication” sy “Plan Sectoriel de Relance” izany. Iarahantsika mahalala fa mihena ny fidiram-bolam-panjakana vokatry ny valanaretina misy manerana izao tontolo izao, ka tsy maintsy hifanantona amin’ireo sehatra tsy miankina isika. Noho izany, naka fepetra maro samihafa isika mba hanalefahany ny fandoavana ny hetra sy ny haba, ny vola any amin’ny CNaPS sy ny JIRAMA, indrindra ny fanantonana ny “Association Professionnelle de Banque” mba hanalefaka ny fandoavan’ny orinasa madinika ny vola any amin’izy ireo.
Ireo krizy nitranga teto amintsika izay nahatonga ny fiakaran’ny fidim-piainana ho tonga any amin’ny 60 hatramin’ny 80%, na izany anefa atao ny ezaka mba hitazomana izany ho 7% araka ny voalaza ao anatin’ny “Loi de Finances Initiale 2019”.
Hanao ezaka ny Governemanata hifehy izay fiakarana ambony izay mba hialana amin’ny fahoriana ho an’ny rehetra mikasika ny fiakaran’ny vidin’ny zavatra ilaina amin’ny fiainana an-davan’andro na ny PPN sy ny solika.
Raha ny mikasika an’io solika io manokana, midina ny vidin’izany maneran-tany fa saingy tsy midina kosa izany eto amintsika satria tsara ho fantatsika tamin’ny taona 2019 nandraisin’Andriamatoa Filohan’ny Repobika amin’izao fotoana ny fitondrana, vola mitentina 170 000 Miliara Ariary no “passifs” na vola tokony haloan’ny Fanjakana amin’ireo orinasa tsy miankina mandraharaha momba izany.
Nambaran’Andriamatoa Praiminisitra tamin’izany fa tokony hotazomina ny vidin’ny solika eto amintsika ka toy izao ny fiakarana teo aloha, 500 Ariary ho an’ny “petrole”, 150 Ariary kosa ny lasantsy raha toa 100 Ariary ny “gasoil”, mba tsy hisian’ny fatiantoka ho antsika, tsy maintsy manao ezaka hisian’ny “stabilité” amin’izany isika. Goavana io, ary mbola nitohy hatramin’ity taona 2020 ity satria mahatratra any amin’ny 100 Miliara Ariary io “passifs” io, tsy maintsy hatrehana izany satria manaraka ny “prix à la pompe” sy ny “prix de reférence” isika, na izany aza ho voafehintsika io ny volana Aogositra hatramin’ny volana Oktobra taona 2020.
Nilaza Andriamatoa Praiminisitra Lehiben’ny Governemanta fa maro ireo fanontaniana nipetraka tamin’ny 26 Mey 2020, izay tsy ho voavaly amin’ity fihaonana ity, ho valiana amin’ny 9 Jona 2020 avokoa izany mba hamaliana ny hetahetan’ny Solombavambahoaka rehetra.
Nohamafisiny hatrany fa fotoana hanatanterahana ny fanamby napetraky ny Filoha, Andry RAJOELINA, izao ka tsy maintsy hisy ny fampandrosoana ny Distrika rehetra mba ho tafapetraka soa aman-tsara ny hambom-pom-pirenena.
Rehefa izany, nomen-dRamatoa Filohan’ny Antenimierampirenena an’Andriamatoa RAKOTONIRINA Richard Léon Jean, Minisitry ny Fiarovam-pirenena ny fitenenana, hitondrany ny tatitra momba ny fandaharanasan’ny Minisitera tantanany.
Nambarany tamin’izany fa maro ireo korontana sy fifamonoana nitranga teto amintsika, ka niteraka tsy fahatokisan’ny vahoaka azy ireo intsony. Noho izany, nampanantena izy fa tsy maintsy hatao ny ezaka rehetra isaky ny faritra mena manerana ny Distrika eto Madagasikara, indrindra ireo izay tena anjakan’ny tsy fahandriampahalemana na an-tanety na an-dranomasina. Tsy maintsy hapetraka ihany koa ny B.O.A na “Base Opérationnelle avancée” ahafahana manara-maso ny sisin-dranomasina mba hifehezana ireo mpanondrana ny harena eto amintsika an-tsokosoko. Tsy maty akory ny “opération coup de point” fa miasa mangina ary manao ny ezaka rehetra hamongorana ny asan-dahalo manerana ny Nosy, hoy hatrany izy.

Nilaza ihany koa izy fa maro ireo asa vita tamin’ny taona 2019 hatramin’ity taona 2020 ity, raha tsy hiteny afa-tsy ny fanamafisana ny fahandriampahalemana sy ny fanamboarana fotodrafitrasa ho an’ny Mpitandrofilaminana toy ny tany Iakora, Ambalakindresy, Vondrozo, Farafangana ary Maevatanana. Tao ihany koa ny fanoloana ireo B.O.A na “Base Opérationnelle Avancée” ireo hanatratrarana ny tanjona.
Tao anatin’izay rehetra izay, nisy ny vokatra tamin’ny ezaka natao tahaka izany ny nahazoana dahalo sambo-belona na dia teo aza ireo voatifitra hany ka maty. Teo ihany koa ny fisamborana ireo mpangalatra ny harena an-dranomasina, maro ny basy tratra sy ny omby tafaverina any amin’ny tompony, famotehana ireo zava-mahadomelina traha-tehaka ary fanafoanana tanteraka ireo kizo izay fieren’ny dahalo manerana ny Distrika tena ahitana izany.
Toa izao raha faritana izany: vokatra amin’ny fandriana fahalemana, miisa 846 ireo basy vita gasy nopotehana, nisy koa ireo fahazoan-dalana hitazona basy ara-dalàna ary voamarina ka 5 233 ny isan’ny “pistolets” sy “revolvers” ary miisa 70 357 kosa basim-borona.
Nisy ihany koa ny fampiasam-bola nataon’ny Minisitera izay nividividianana fiara mifono vy miisa 40, fiara tsy mataho-dalana miisa 106, fiara vaventy tsy mataho-dalana miisa 04, “moto” miisa 17 ary fiaramanidina miisa 09 ka CASA iray, 05 CESSNA, 03 kosa “Hélicopteurs”.
Raha ny mikasika ny fotodrafitrasa indray, nisy ny fanorenana toby maromaro toy ny B.O.A na “Base Opérationnelle Avancée” miisa dimy tany Tsaratanana, Morafenobe, Ambatofinandrahana, Iakora sy Ankilizato. Nisy ihany koa fametrahana D.S.S na “Détachement Special de Sécurité” miisa efatra tany Vondrozo, Befotaka, Amboasary Atsimo sy Ambalakindresy. Torak’izay ny D.M na “Détachement Mobile” miisa telo tany Maevatanana sy Mananjary ary Farafangana, tsy latsa-danja amin’izany ny an’ireo tafika andranomasina sy ny tafika an-tanety.
Nambarany hatrany fa tsy mandeha irery izy ireo fa miara-miasa amin’ny Polisy sy ny Zandary mba hanatanterahana ny vina sy fampanantenana nataon’Andriamatoa Filoha. 
Manampy amin’ny lafiny ara-tsosialy ihany koa ny Fiarovam-pirenena, toy ny fanampiana ireo olona tratry ny loza voajanahary ka nampiasana ireo fitaovana rehetra eo ampelatànana, toy ny angidimby sy ny fiaramanidina. Tsy mialangalana ny Fiarovam-pirenenana fa manao ny ezaka rehetra momba ny ady atao amin’ny “covid-19” ka mametraka ny “antenne medical” manerana ny faritra mety ahiahiana misy ny valan’aretina, famendrahana ranom-panafody eny ankalamanjana sy amin’ireo fiara fitaterana. Nisy koa ny fandefasana miaramila miisa 1000 nizara ny “covid organics” isan-tokantrano sy ny fanaparihana kojakoja ara-pahasalamana ary fanamboarana arotava miisa 40 OOO tao amin’ny “Usine Militaire” sy ny “Industrie du Vêtement Militaire”.
Teo am-pamaranana ny teniny, nilaza izy fa voaray avokoa ny fanontaniana rehetra napetraky ny Solombavambahoaka tamin’ny 26 Mey 2020 lasa teo ka hanao ny ezaka rehetra ny Minisitera hamongorana ny asan-dahalo misy eto amintsika. Nambarana fa iarahana amin’ny Minisiteran’ny Fitsarana ny asan-dahalo ambony latabatra sy ny resaka “kidnapping” hialana amin’ny kolikoly hisian’ny fitoniana eo amin’ny vahoaka Malagasy.
Taorian’izay, nomena an’Andriamatoa ANDRIAMAHEFARIVO Johnny Richard, Mpitahiry ny Kasem-panjakana, Minisitry ny Fitsarana ny fandraisam-pitenenana.
Tao anatin’ny tatitra nataony, nilaza izy fa nanao ezaka ny Minisitera hanatanterahana ny vina izay naroson’ny Filohampirenena ary hametraka hatrany ny fahatokisana napetraky ny vahoaka amin’izy ireo, indrindra ny ady amin’ny kolikoly mba tsy hanimba ny endriky ny Fitsarana misy eto Madagasikara. Nambarany tamin’izany fa miisa 21 ireo Solombavambahoaka nametraka fanontaniana, miisa 7 kosa ireo nitoraka voninkazo ary miisa 3 no nanao fanakianana, midika izany fa efa mihatsara ny fomba fiasa nandritra ny fotoana nandraisany ny andraikitra eo anivon’ny Minisitera.
Maro ireo ezaka sy asa natao niarahana tamin’ny mpiara-miasa na dia eo aza ny fihibohana misy eto amintsika izay nahatratra 70% any ho any. Nisy ny fanaovana “informatisation”-ny asa rehetra ho fametrahana ny «Principe et continuité du Service de l’Admnistration» hanatanterahana ny «traitement commerciale” ho fandraisana ny “dossier”-n’olona miatomboka ao amin’ny Mpirakidraharaha mankany amin’ny Mpitsara ary ny fotoana nitsarana azy, eny fa na ny fandehanan’izany any amin’ny “Cour d’appel” hatrany amin’ny “Cour de cassation” aza.
Tsy nipetra-potsiny izahay fa efa vita ny “texte” mikasika ny V.G.B na “Violence Basée sur les Genres” izay nolanian’ny Antenimierampirenena, nanomboka ny 16 Janoary 2020 lasa teo no nampiharana izany. Betsaka ireo nanonatany momba ny fandehanan’ny “E.N.M.G» na «Ecole Nationale Magistrature de Grêff», niteraka olana teto amintsika tokoa ny mikasika ny “concours” eo anivon’ny Fitsarana saingy tsy ho tafavoaka izany amin’izao fotoana izao noho ny fisian’ny “coronavirus”. Na izany aza anefa hisy ny ezaka amin’ny faran’ity taona ity hamoahana ny “texte” momba izany, ary eo no hametrahana ny lamina manokana momba izany. Tsy maintsy hapetraka ihany koa ny fanofanana ireo “Admnistration” sy “Agent Penintetiaire” izay hiasa eto amin’ny tany sy ny Fanjakana. 
Tsy maintsy miandry ny “texte” mikasika ny SAMIFIN, izay miady amin’ny famotsiam-bola satria betsaka ireo izay mbola minia manao izany eto amin’ny tany sy Firenena, ka hatao ny ezaka rehetra mba hialana amin’izany, amin’ny faran’ity taona ity no eritreretinay. Raha ny mikasika ny “cybercriminalité” sy ny fanalam-baraka izay mitranga any anaty «Facebook», hadino ny momba azy ireny ary tsy natao mihitsy ka tsy azo enjehina ny olona manao izany satria tsy misy ny “texte” mikasika izany. Vao haingana no nodinihana ny “avant projet de loi modifiant et complétant les dispositions du code penal relative à l’injure et à la diffamation”, efa nandalo “première lecture” tany amin’ny Filankevitry ny Governemanta izany ka nisy ny fanamboarana natao ary tsy ho ela dia ho tonga atỳ amin’ny Antenimierampirenena izany, amin’ny maha Fahefana Mpanao lalàna anareo.
Eo amin’ny “vulgarisation juridique”, tsy mitsahatra ny Fitsarana manome fanazana amin’ny olona amin’ny alalan’ny “accueil” ahafantarany ny lalana alehany sy manoro ny pitsopitsony momba ny lalàna, manana izay koa ny Mpisolovava. Noho izany, misy ny fandaharana manokana atolotry ny Fitsarana mikasika ny zo sy lalàna izay mandeha ao amin’ny R.N.M isaky ny Atsinainy amin’ny 8 ora, alina, ampahafantarana bebekokoa ny olona momba ny zony sy ny lalàna satria tsy hoary ahay izany daholo ny olona.

Raha ny fiverenan’ny hasin’ny Fitsarana sy hisian’ny fahatokisan’ny vahoaka, nanao fivoriana niaraka tamin’ny “Chef Departement” manerana ny Nosy izahay tamin’ny faha-21 sy faha-22 Febroary lasa teo izay nilazana ny “politique penale” vaovao izay milaza fa tsy maintsy asiana fanazavana ny famoahana am-ponja. Natao izany mba ahafahana manara-maso hoe nandeha tamin’ny rariny sy hitsiny izany tokoa ve izay famoahana izay no sady hialana amin’ny kolikoly.
Rehefa namaly ny valim-panontanian’ny Solombavambahoaka izy dia nataony amin’ny an-kapobeny izany, ka nilazany fa ho diovina tanteraka ny eo anivon’ny Fitsarana, hisy ny fiovàna ary tsy hitranga intsony ny lesoka rehetra nisy teo aloha.
Nambarany hatrany fa hatao ny ezaka rehetra hampidirana ny zavatra nangatahan’ny Solombavambahoaka ao anatin’ny “LFR 2020” na dia somary maivana ny Teti-bolan’ny Minisitera, hanaovana ny tetikasa mikasika ny Fitsarana avokoa manerana ny Distrika.
Nohamafisiny tamin’izany fa tsy maintsy hatao izay hitsarana ireo izay voaporofo fa nahavita heloka ary malalaka ny Didy amin’izay fotoana izay satria tsy ekena ny fitsarana roa, izany hoe ny Fitsarana mahefa sy ny fitsaram-bahoaka, ka tsy maintsy ny Fitsarana tokana misy eto amin’ny tany sy ny Firenena ihany no manjaka. Mbola nanantitrantitra hatrany izy fa na iza na iza no manao ny tsy mety dia mendrika hizaka ny sazy sahaza azy.
Hamafisina ny fotodrafitrasa itoeran’ny voafonja tsy afahan’izy mitsoaka ka ny “Police Judiciaire” sy ny “Pénitentiaire” no miara-miasa amin’izy ireo amin’izany, hoy izy.
Tsara ny fanaovana “jugement suppletif” anefa tsy maintsy miaraka amin’ny Minisitry ny “décentralisation” izany, mba hampandeha ny raharaha an-tsakany sy an-davany.

Hisy volavolan-dalàna hoentina eto anivon’ny Antenimierampirenena mikasika ny habibiana na “torture” amin’ny fivoriana ara-potoana faharoa mba afahana manenjika ireo olona mpanao izany, ka angatahana sahady ny handanian’ny Solombambahoaka azy io amin’izay fotoana izay. Amin’izao fihibohana izao, tsy maha-diso ny Fitsarana ny fanaovana “expulsion” satria izay no anto-pisiany mamoaka Didy, mbola ny Didim-pitsarana aloha no mivoaka hatreto mba hiarovana ny zon’olombelona. Momba ny DINA, voafehin’ny lalàna laharana faha-2001-004 izy io ka tsy azo hampiharina raha tsy mahazo ny “homologation”, marina tokoa fa manampy anay ianareo amin’ny fisamborana ireo dahalo saingy tsy azonareo atao ny mitazona ny mpanao heloka fa tsy maintsy entina any amin’ny Fitsarana 

Mikasika ny “lévée d’immunité Parlementaire”, nilaza izy fa ny Mpitsara nianatra lalàna no mahalala ny “notion de flagrance” ka tsy tokony hisy famaritana hafa, tsy mety raha sakan-tsakana ny asan’ny Mpitsara satria tsy mahazo tombotsoa amin’ny fanagadrana Solombavambahoaka izy ireo. Na izany aza, tsara raha samy mandeha amin’ny fahamarinana ny rehetra ka tsy hisy hioham-pefy.

Fisaorana ny Solombavambahoaka rehetra naharitra nihaino azy no namaranany ny teniny.

Taorian’izay, nomen-dRamatoa Filohan’ny Antenimierampirenena an’Andriamatoa RAFANOMEZANTSOA “Contrôleur Général de Police”, ny fitenenana hitondrany ny tatitra momba ny fandaharanasany.
Nambarany tamin’ny tatitra nataony fa maro ny zava-bita toy ny fanomezana “Commissariat de Police” ho an’ireo faritra tsy manana izany indrindra ireo izay any amin’ny faritra tena mamaivay, eo ihany koa ny fanamboarana sy fanatsarana ny simba amin’ireo fotodrafitrasa ho an’izay efa manana.
Maro ireo fotodrafitrasa natao toy ny tany amin’ny Faritra SOFIA, Betsiboka, Bongolava, Ihorombe, Atsimo Atsinanana, Anosy ary Analanjirofo izay hita fa tena faritra mena tokoa.

Nisy ny famatsiana fitaovana ho an’ny Mpitandrofilaminana hanamafisana ny fandriampahalemana mba hiarovana tanteraka ny vahoaka sy ny fananany.

Nanome “affectation” ho an’izay nangataka izany ka navitrika sy nanaraka an-tsakany sy an-davany ny lalàna teo amin’ny sehatry ny asa, ny Polisim-pirenena.

Nohatsaraina ny fomba fiasan’ny Polisy, nampitomboina ireo izay miasa any anelakelan-trano mba ahafahan’ny vahoaka miaina am-pilaminana satria manjaka tokoa ny sitomahery amon’ireny faritra ireny.
Nisy ny fisafoana natao teto Andrenivohitra sy ny any Ambanivohitra, nahatratra 35 600 izany ka nahitam-bokany araka ny filàn’ny vahoaka indrindra ny tsy fahazoana mivezivezy amin’ny alina.
Mikasika ny “sécurité routière”, niisa 314 ireo fandikan-dalàna voaray, lozam-pifamoivoizana mahatratra 213, haitrano miisa 290, “dossiers” mahatratra 47 no voaray mikasika ny kolikoly ka ny 06 amin’ireo efa vita fanadihadihana.
Misy ihany koa ireo Polisy voarohirohy izay mbola eo am-panaovana fanadihadihana hatramin’izao. Nahitana trangan’asan-jiolahy miisa 16 teto Andrenivohitra, miisa 18 ireo olona voasambotra amin’izany ary 15 kosa naiditra am-ponja vonjimaika. Maro ireo ny tranga “infraction économique” ka nisy ny voaray sy nahazoana fitarainana, eo ihany koa ny fikasana hanao heloka saingy tsy tanteraka.

Betsaka ny zava-mahadomelina izay nahazoana fitarainana, misy ny efa vita fanadihadihana ka rongony 881 Kg no voadoro ary toaka gasy mahatratra 5 650 Litatra ary paraky gasy 3 320 Kg.
Teo ihany koa ny fitarainana voaray momba ny V B G na “Violence Basée sur les genres”, ny «cybercriminalité», ny «traite de personne», izay nanaovana fanadihadihana ka nahitam-bokany.

Nanaovana fanaraha-maso ny sisi-tany rehetra ka teratany vahiny miisa 66 izay efa tonga teto no nalefa niverina any amin’ny tany misy azy ireo avy, miisa 02 kosa ireo izay tsy nahazo niditra ary miisa 113 no nanaovana “examen de situation”.

Efa vita tanteraka ny dingana voalohany tamin’ny fanadinana hidirana ho “agent de Police” saingy tsy mbola navoaka ny valiny noho izao fihibohana izao. Mpitandrofilaminana miisa 273 no nahazo fiofanana ka afaka mampihatra avy hatrany ny traikefa azony, eny anivon’ny fiarahamonina.
Nisy ny fanomezana “passport” vaovao miisa 20 516, ary miisa 31 513 kosa efa azo mialoha ka afaka mivoaka any ivelany rehefa tapitra izao fihibohana ara-pahasalamana izao.

Tamin’ny famaliana ny fanontaniana napetraky ny Solombavambahoaka, nambarany fa valiany amin’ny ankapobeny ireo izay mitovitovy toy ny fangatahana, “Commissariat de Police”, fanampiana ny isan’ny olona, fampitomboana sy fampitaovana ary fanamboarana fotodrafitrasa ho an’ny Mpitandrofilaminana.
Nilaza ny tenany fa tsy maintsy jerena akaiky ny momba ireo fangatahana rehetra ireo mba hisian’ny fandriampahalemana tanteraka isaky ny Distrika.
Mikasika ny vono olona sy ny vaki-trano ary ny fanendahana anelakelan-trano, hatao ny ezaka hampitomboana ny Mpitandrofilaminana miandraikitra izany satria natao hiaro ny vahoaka sy ny fananany izy ireo. Tsy maintsy hapetraka ihany koa “quadriage”-n’ny Tanàna indrindra any amin’ireny toerana tena “point sensible” ireny, toy ny Banky sy ireo “cash point”.
Hampitomboina ireo Polisy miandraikitra ny fifamoivoizana, eto Andrenivohitra; hialana amin’ny fitohanan’ny fiara. Torak’izay koa ny any amin’ireny lalam-pirenena ireny mba tsy hisian’ny sakan-tsakana ataon’ny dahalo amin’ireo fitanteram-bahoaka.

Teo am-pamaranana ny teniny, nanome toky izy fa tsy maintsy tohizana ny ezaka rehetra mba hampitsaharana tanteraka ny tsy fandriampahalemana eto amin’ny tany sy ny firenena, indrindra ny andavan’androm-piainan’ny vahoaka sy ny fitandroana ny fananany.
Nankasitraka sy nanolotra fisaorana ny Solombavambahoaka rehetra ny tenany naharitra nihaino azy tamin’ny tatitra nataony sy ny valim-panontaniana nomeny.
Rehefa izany, Andriamatoa RAVALOMANANA Richard, Sekreteram-panjakana eo anivon’ny Minisiteran’ny Fiarovam-pirenena Miadidy ny Zandarimariam-pirenena no nandray ny fitenenana hanolorany ny fandaharanasany.
Teo am-panombohana, nambarany fa tsy nipetra-potsiny izy ireo manoloana izao ady atao amin’ny “coronavirus” izao fa manampy sy manohana ny Fanjakana amin’ny fanentanana ny olona hanaja ny fepetra sy ny toromarika rehetra momba ity valanaretina ity. Fotoana tokony hifankatiavan’ny Malagasy tsy vakivolo sy fanehoana ny firahalahiana izao ka tsy tokony hisy intsony ny tsy maty voalavo an-kibo satria firenena iray ihany no iraisantsika eto Madagasikara.
Noho izany, isaorana Andriamanitra noho ny nahatratrarantsika izao andro izao, satria vanim-potoana sarotra no lalovantsika. Any ivelany, mahatratra amin’arivony no maty isan’andro, isika eto Madagasikara anefa mbola nahazo fitahiana avy aminy ka mbola samy velon’aina ary azo lazaina hoe vitsy no lavon’izany valanaretina izany. Tsy tokony ieritreritra zavatra ratsy isika manoloana izany fa raisina amin’ny lafitsarany ny zava-mitranga satria manan-karena ny firenentsika ary mahay ny olona ao aminy raha oharina amin’ny firenena hafa. Voasaratsaraka amin’ny lafiny maro isika eto Madagasikara, ka izay no mahatonga ny olana betsaka misy eto amintsika, noho izany tokony hampiray antsika ity valanaretina “covid-19” ity.

Nilaza ny tenany fa nisy Solombavambahoaka nanome fanampiana ny Zandarimaria, toy ny “caches bouche”, “gels désinfectant”, “Bidons”, rano fisotro madio, vary, vola, “moto”, solika, tafo, “plaques solaire”, “pieces détachées” sy “pneus” ho an’ny fiara, “ordinateurs complet”, “imprimantes”, “matelas”, “armoires metallique”, “tables de bureau”, trano hitobian’ny Zandary, “équipements sportif”, nanampy tamin’ny fanentanana nanamboarana ny CSAO, tao koa ireo nanome kojakoja maro samihafa mba hiarovana amin’ny valanaretina “coronavirus” sy hanamafisana ny ady amin’ny tsy fandriampahalemana.

Hotanisaina manaraka eto izy ireo;

Ramatoa sy Andriamatoa isany:

- ANDRIAMAIASASOA Doda Nirimboavonjy

- MBELO NDRIAMANAMPY Jean Germain Odo

- RANDRIAMANAMPISOA Alfred

- RANDRIANANTENAINA Olivier Antonny José

- RAKOTOMALALA Miarintsoa Andriantsitota

- FIAROVANA Lovanirina Celestin

- RASOLONJATOVO Honoré

- RAZAIHARIMALALA Harizaka Fiainantsoa

- RAKOTOMANJATO Edmond Rodin Georges

- MAMANGY Norbert

- RAHELIHANTA Jocelyne

- ASSIMO Bruno

- RAKOTOMAMONJY Neypatraiky André

- FELICIEN Randrianantenaina

- RAHERIARIJAONA Régina Clarisse

- RAZAFINDRIANTSARA Jonhson Anatol

- TOVONDRAY Retsanga Brillant De L’Or

- ANDRIANANDRASANA Norbert Marie Ignace

- MAMIHAJA Charlot

- FERNAND Jeannot

- MBADE Jeannine

- RATSIMANOSIKA Alexandre Andriamanantena

- VELOMAHAZO Patrice

- MAMIZARA Yasmirah Loeticia

- RAJAOBELINA Lova Herizo

- RAKOTONIRINA Augustin

- BERNANDO Germain

- MICHELLE Bavy Angelica

- RAMAMOMNJISOA RAKOTONIRINA Jhon Wha

- DINAH Romual

- RATSIRAKA Iarovovana Roland

- PEPIN Michou

- ZAFINANDRO Perle Bien Aimée

- RATSIMANDRIONA Aida Hardy

- ANGELE Solange

- HENRI Jean Michel

- RABEMANANTSOA Herilala Jeannot

Tsara ny mampahatsiahy izany mba tsy handiso fanantenana azy ireo, ary fisaorana mitafotafo no atolotra satria tsy namela irery sy tsy nanadino ny Zandarimariam-pirenena amin’izao fotoan-tsarotra diavin’ny Firenena izao, hoy hatrany izy.
Araka ny andininy voalohany ao amin’ny «décret 1963-253» tamin’ny 9 Mey 1963; natao hampihatra ny lalàna, hitandro ny fandriampahalemana sy ny filaminana mba hiarovana ny Andrimpanjakana ary ny ain’ny vahoaka sy ny fananany ny Zandarimarim-pirenena.

Nilaza Andriamatoa RAVALOMANANA Richard, Sekreteram-panjakana eo anivon’ny Minisiteran’ny Fiarovam-pirenena Miadidy ny Zandarimariam-pirenena fa tsy maintsy ambara amin’ny Solombavambahoaka izany mba hialana amin’ny fifanomezan-tsiny rehefa manatanteraka ny asany izy ireo.

Maro ny ezaka efa vita satria nihena ny halatr’omby, nahatratra 15 931 ny omby very tamin’ny taona 2019 ary nidina ho 236 izany tamin’ity taona 2020 ity, dahalo miisa 152 no maty voatifitra ary 504 no azo sambo-belona. Nisy ihany koa ireo basy tsy ara-dalàna tratra, “armes de guerre” miisa 56, «fusilles de la chasse» miisa 40 ary basy vita gasy miisa 967. Tsy fisian’ny «alternance démocratique» teto amintsika no nahatonga ireo basim-panjakana niparitaka satria tsy nisy ny “comptabilité” nataon’izay mpitondra nifandimby teto amin’ny Firenena.
Manolotra ny ainy ho an’ny Tanindrazana ny Zandarima, nisy ireo maty teo am-panatanterahana ny asany, ny taona 2018 miisa 18, ny taona 2019 miisa 09 ary tamin’ity taona ity hatramin’izao hitenenana izao dia miisa 04 izany.
Maro ireo dahalo mpimasy na mampiasa ody gasy entiny manatanteraka ny asa ratsiny, 19 isa no tratra ka 11 amin’ireo maty votifitra ary miisa 06 «mandat dépôt» ary miisa roa no nahazo «libérté provisoire».
Nanao ezaka ny Zandarimaria mikasika ny «kidnapping» izay in-droa isam-bolana no itrangan’izany eto amintsika, ka nisy ireo voasambotra; ohatra amin’izany ny nahatratrarana an’i Lama ary maty voatifitra. Torak’izay koa ny nahatratrarana ireo izay naka an-keriny zazalahy kely iray tany amin’ny Faritra Atsimo, habibiana tokoa no nataon’izy ireo satria nesoriny ny voamason’io zazalahy kely io.
Mikasika ny kolikoly ataon’ny Zandary sasan-tsasany, miisa 84 no naiditra am-ponja ny taona 2019 ary miisa 19 no hanaovana “poursuite” amin’ity taona 2020 ity, ho hitantsika miandalana ny mety ho tohin’izany.

Maro ireo faritra nananganana «Brigade»-n’ny Zandarimaria satria politika napetraky ny Fanjakana izany mba hanatanterahana ny vina napetraky ny Filohan’ny Repoblika momba ny fiarovana ny firenena sy ny olona ao aminy.
Natao ihany koa ny «gestion stratégique sécurité» eto amintsika mba hametrahana ny Distrika rehetra eo ivohon’ny filaminana tanteraka tsy hisy rahoraho.
Somary manana olana kely izahay, hoy izy, amin’ny “indemnité”-n’ireo izay manatanteraka ny asany any amin’ireny faritra tena mamaivay ireny, na izany anefa hanao ny ezaka rehetra ny Zandarimariam-pirenena hamahana izany. Tsy tokony hisy olana ihany koa ny famindran-toerana ireo Zandary efa ela niasana tamin’ny toerana iray, ohatra hoe any amin’ny tany nihaviany, fa raha tsy izany dia ny Fanjakana indray no miantoka ny «frais de deplacement»-ny rehefa tonga ny fotoana hisotroany ronono.
Niangavy ny Solombavambahoaka ny tenany mba tsy hampiady ny samy Mpitandrofilaminana, na amin’ny Fitsarana, na amin’ny “Autorité civile” satria tsy mitondra soa ho an’ny tsairairay izany. Firaisan-kina sy fifanomezan-tànana no misy eo anivon’ny Governemanta, izay no nahatonga anay milaza amin’ireo Polisy, raha nisy tsy mety nataon’ny Zandary, manao hoe aza kitihina ny olonay fa nisy ny “protocole d’accord” tamin’ny taona 1969, torak’izay koa raha nisy Miaramila nahatratrarana bala tany aminy ataoko fa tsy tokony hisy olana izany.
Nambarany hatrany fa tany tan-dalàna ny eto amintsika ka tsy maintsy misy olon-kafa ao ambadiky ny fanavahana omby fa tsy voatery ny Tafika na ny DINABE fotsiny ihany, satria lasa endrikendrika be fahantany fotsiny izany. Noho izany, tsy azontsika atao ny mitoroka olona mety tsy ho ao anatin’izany satria lasa fandikan-dalàna indray no misy amin’izay fotoana izay.
Mikasika ny “immunité Parlementaire” efa mazava ny voalazan’ny Minisitry ny Fitsarana teo ka tsy hidirako lalina intsony. Nisy nilaza teo fa tsy tokony hampihorohoroana ny Solombavambahoaka, tsy misy izany fa matoa mihorohoro heveriko angamba fa dahalo ambony latabatra araka ny voalaza teny ambony izy. Raisina ohatra hoe namono olona ny Solombavambahoaka iray na niray tsikombakomba tamin’ny mpangalatr’omby, tsy tokony havela amin’izao izany fa natao ho an’ny rehetra ny lalàna ka mendrika hizaka ny sazy izay mandika izany mba tsy hisian’ny gaboraraka eto amin’ny tany sy ny Firenena.
Nisy ihany koa nangataka famindrana “Commandat de Brigade” any amin’ny Distrika misy azy sy nilaza hoe tokony hajanona ny fanagadrana Zandary, miankina amin’ny asany no afahana mamindra natsia azy, ary tsy azo atao ny manao kiantrano an-trano fa tsy maintsy ampiharina ny lalàna ho an’izay mandika izany.
Fankatelama ny Solombavambahoaka rehetra no nataony raha namarana ny fitenenany, Andriamatoa RAVALOMANANA Richard, Sekreteram-panjakana eo anivon’ny Minisiteran’ny Fiarovam-pirenena Miadidy ny Zandarimariam-pirenena.

Rehefa izany; nilaza, Ramatoa Filoha, fa vita ny tatitra nataon’Andriamatoa Praiminisitra Lehiben’ny Governemanta sy ny mpikambana ao amin’ny Governemanta ka hiroso amin’ny fametraham-panontaniana mikasika ny tatitra ny Solombavambahoaka.

Nilaza Andriamatoa RAZAKANDRAINY Henri Dominique, tamin’ny satroka nataony, fa raha samy hanangan-tànana ny rehetra; heverina fa efa miroso sahady amin’ny fametram-panontaniana ka aleo soratana amin’ny taratasy kely ny anaran’izay handray fitenenana.

Taorian’izay; nilaza, Ramatoa Filoha, fa efa mandroso ny ora ka hotohizana sa aato kely ny fivoriana satria efa fotoam-pisakafoanana izao, ka aleo handraisana fanapahan-kevitra ny mikasika izay.
Rehefa natao ny tsangan-tànana, Solombavambahoaka miisa 41 no nilaza fa aato kely ny fivoriana; miisa 5 kosa no nilaza fa tohizana.

Nambaran-dRamatoa filoha fa miato ny fivoriana, entanina ny Solombavambahoaka tsirairay avy sy ny mpikambana ao amin’ny Governemanta hamonjy ny toeram-pisakafoana.

Niato tamin’ny 1 ora sy 45 minitra, atoandro ny fivoriana.

Nitohy tamin’ny 3ora sy 55 minitra, tolak’andro ny fivoriana.

Nilaza, Ramatoa fa mitohy izao tolak’andro izao ny fivoriana, hiditra avy hatrany amin’ny fandraisam-pitenenana mikasika ny tatitra nataon’Andriamatoa Praiminisitra sy ny mpikambana ao amin’ny Governemanta, tamin’ny maraina teo, ny Solombavambahoaka.
Nohamafisiny fa efa nisy ireo Solombavambahoaka nanoratra anarana hanao izay fametraham-panontaniana izay, mialoha izany anefa dia handray fitenenana ny Filohan’ny Vondrona Parlemantera IRD sy ny GPR ary ny TIM.

Rehefa natao ny fandaminana, Andriamatoa VELONTSARA Paul Bert, Filohan’ny Vondrona Parlemantera IRD no nisolotena azy ireo, hitondra ny teny fandravonana.

Nilaza izy fa androany tokoa no fotoana voalahatra hitondran’ny Praiminisitra Lehiben’ny Governemanta sy ny Minisitera efatra voakasik’izany ny fandaharanasan’izy ireo amin’ny Solombavambahoaka sy hamaliana ny fanontaniana napetraka tamin’ny Talata 26 Mey 2020, lasa teo. Notanterahan’izy ireo an-tsakany sy an-davany izany ary nahavelom-bolo tokoa satria inoana fa hanomboka amin’izay ny fampandrosoana tena izy an’i Madagasikara. Amin’ny alalan’ny Filohan’ny Vondrona Parlemantera telo misy eto anivon’ny Antenimierampirenena, no ilazana fa feno tanteraka ny fanazavana ny tatitra sy ny valim-panontaniana nentina teto anatrehan’ny Solombavambahoaka rehetra. Noho izany, hotaterina any amin’ny vahoaka nifidy anay tsirairay avy izany rehetra izany, hoy hatrany izy.

Nitondra fankasitrahana sy fankatelemana ny mambran’ny Governemanta ny tenany mba hahavitabe amin’ny adidy sy andraikitra sahanin’ny tsirairay avy.

Rehefa izany, fisaorana no nomen-dRamatoa Filoha, an’Andriamatoa Filohan’ny Vondrona Parlemantera IRD, tamin’ny fitondrany ny teny fankasitrahana ho an’ny Mambran’ny Governemanta, ary nisoloany tena ireo Filohan’ny Vondrona Parlemantera sy ny Solombavambahoakan’i Madagasikara.
Alohan’ny hiatoan’ny fivoriana, nampatsiahy ny fandaharam-potoana manaraka, Ramatoa Filoha, ka toy izao izany; amin’ny Talata 2 Jona 2020, amin’ny 10 ora, maraina, hisy ny tatitra ataon’ny Minisiteran’ny Raharaham-bahiny; ny Minisiteran’ny Atitany sy ny Fitsinjaram-pahefana.
Amin’ny 3 ora, tolak’andro, kosa dia ny Minisiteran’ny Toekarena sy ny Fitantanam-bola; Minisiteran’ny Indostria sy ny Varotra ary ny Asa-tànana; Minisiteran’ny Fiompiana sy ny Fambolena ary ny Jono no hanatanteraka izay tatitra izay. Nanentana ny Solombavambahoaka rehetra ny tenany mba ho tonga mavitrika hanatrika izany fivoriambe izany.
Niato tamin’ny 4 ora sy 5 minitra, tolak’andro, ny fivoriana rehefa avy nisaotra ny mpivory, Ramatoa Filoha.
NY FILOHA

RAZANAMAHASOA Christine Harijaona

